Komisijos direktyva 2002/63/EB
2002 m. liepos 11 d.
nustatanti Bendrijos mėginių ėmimo metodus oficialiai kontroliuojant pesticidų likučius augalinės ir gyvūninės kilmės produktuose ir ant jų bei panaikinanti Direktyvą 79/700/EEB
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1976 m. lapkričio 23 d. Tarybos direktyvą 76/895/EEB dėl vaisiuose ir daržovėse bei ant jų išlikusių pesticidų likučių didžiausių leistinų koncentracijų nustatymo [1] su paskutiniais pakeitimais, padarytais Komisijos direktyva 2002/57/EB [2], ypač į jos 6 straipsnį,
atsižvelgdama į 1986 m. liepos 24 d. Tarybos direktyvą 86/362/EEB dėl pesticidų likučių grūduose ir ant jų didžiausios koncentracijos nustatymo [3] su paskutiniais pakeitimais, padarytais Komisijos direktyva 2002/42/EB [4], ypač į jos 8 straipsnį,
atsižvelgdama į 1986 m. liepos 24 d. Tarybos direktyvą 86/363/EEB dėl pesticidų likučių gyvūninės kilmės produktuose ir ant jų didžiausios koncentracijos nustatymo [5] su paskutiniais pakeitimais, padarytais Direktyva 2002/42/EB, ypač į jos 8 straipsnį,
atsižvelgdama į 1990 m. lapkričio 27 d. Tarybos direktyvą 90/642/EEB dėl pesticidų likučių augalinės kilmės produktuose, įskaitant vaisius ir daržoves, ir ant jų didžiausios koncentracijos nustatymo [6] su paskutiniais pakeitimais, padarytais Direktyva 2002/42/EB, ypač į jos 6 straipsnį,
kadangi:
(1) Direktyvose 76/895/EEB, 86/362/EEB, 86/363/EEB ir 90/642/EEB yra numatyti oficialūs patikrinimai ir kontrolė, siekiant užtikrinti, kad bus laikomasi nustatytos didžiausios pesticidų likučių koncentracijos augalinės ir gyvūninės kilmės produktuose ir ant jų. Jose taip pat numatyta, kad Komisija gali nustatyti mėginių ėmimo metodus Bendrijoje.
(2) Pesticidų likučių vaisiuose ir daržovėse mėginių ėmimo metodai buvo nustatyti 1979 m. liepos 24 d. Komisijos direktyva 79/700/EEB, nustatančia Bendrijos mėginių ėmimo metodus, taikomus oficialiai kontroliuojant pesticidų likučius vaisiuose bei daržovėse ir ant jų [7].
(3) Šiuos metodus būtina atnaujinti, kad būtų atsižvelgta į technikos pažangą, ir sukurti gyvūninės kilmės produktuose, taip pat ir kituose augalinės kilmės produktuose esančių pesticidų likučių mėginių ėmimo metodus.
(4) Mėginių ėmimo metodai, taikomi nustatyti pesticidų likučius, kad būtų atsižvelgiama į didžiausias likučių koncentracijos (DLK) vertes, buvo sukurti ir suderinti su Codex Alimentarius komisija [8]. Bendrija rekomenduojamus metodus parėmė ir juos patvirtino. Esamas mėginių ėmimo nuostatas būtina pakeisti Codex Alimentarius komisijos sukurtomis ir suderintomis nuostatomis.
(5) Todėl Direktyva 79/700/EEB turėtų būti panaikinta ir pakeista šia direktyva.
(6) Šioje direktyvoje numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠIĄ DIREKTYVĄ:
1 straipsnis
Šioje direktyvoje nustatytos nuostatos yra taikomos augalinės ir gyvūninės kilmės produktų mėginių ėmimui, kad būtų galima nustatyti pesticidų likučių koncentraciją, taikant Direktyvas 76/895/EEB, 86/362/EEB, 86/363/EEB ir 90/642/EEB, bei neturi įtakos mėginių ėmimo strategijai, mėginių ėmimo lygiams ir dažnumui, kaip apibrėžta Tarybos direktyvos 96/23/EB dėl kai kurių medžiagų ir jų likučių gyvuose gyvuliuose ir gyvulių produktuose kontroliavimo [9] III ir IV prieduose.
2 straipsnis
Valstybės narės reikalauja, kad mėginių ėmimas kontrolei atlikti, kaip numatyta Direktyvos 76/895/EEB 6 straipsnyje, Direktyvos 86/362/EEB 8 straipsnyje, Direktyvos 86/363/EEB 8 straipsnyje ir Direktyvos 90/642/EEB 6 straipsnyje, būtų atliekamas taikant šios direktyvos priede apibūdintus metodus.
3 straipsnis
Direktyva 79/700/EEB panaikinama.
Nuorodos į panaikintą direktyvą yra laikomos nuorodomis į šią direktyvą.
4 straipsnis
1. Valstybės narės įstatymais ir kitais teisės aktais įtvirtina nuostatas, būtinas, kad šios direktyvos būtų pradėta laikytis ne vėliau kaip nuo 2003 m. sausio 1 d. Apie tai jos nedelsdamos praneša Komisijai.
2. Valstybės narės, tvirtindamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant.
Nuorodos darymo tvarką nustato valstybės narės.
5 straipsnis
Ši direktyva įsigalioja septintą dieną po jos paskelbimo Europos Bendrijų oficialiajame leidinyje.
Priimta Briuselyje, 2002 m. liepos 11 d.